Bazzukulu ba Nsamba, Abengabi beetisse engule y’empaka z’omupiira ogw’ebika by’Abaganda eza bbiri abiri mu ena – bawangudde bazzukulu ba Mazige, Abempindi. Bazzukulu ba Nsamba abeddira Engabi basitukidde mu ngabo y’omupiira gw’ebika by’Abaganda ey’omwaka gwa nkumi bbiri abiri mu ena. Abengabi bamezze bazzukulu ba Mazige abeddira Empindi ku ggoolo emu ku bwereere. Mu mupiira ogunyumidde abalabi mu kisaawe e Wankulukuku, ggoolo y’Engabi Ensamba eteebeddwa Vian Ssekajugo agucangira mu ttiimu ya Uganda Revenue Authority, mu kitundu ky’omuzannyo ekisooka. Empaka zino zibadde zizannyibwa omulundi ogw’amakumi ataano, era nga Engabi ewangudde engabo eno omulundi ogw’okutaano, nga yali yasembayo okugiwangula mu mwaka gwa nkumi bbiri kkumi n’esatu, nga ku olwo yawuttula Empindi ku ggoolo ssatu ku emu. Ensimbi obukadde kkumi ziweereddwa ttiimu y’Engabi Ensamba ate obukadde musanvu ne ziweebwa Empindi, ekutte ekifo eky’okubiri. Bazzukulu ba Nakirembeka, Aboomutima Omuyanja bakutte kyakusatu ne bafuna obukadde buna obwa siringi za Uganda. Bo bazzukulu ba Mugema abeddira Enkima bamalidde mu kyakuna era bafunye obukadde busatu obwa siringi za Uganda. Katikkiro wa Buganda, Charles Peter Mayiga atenderezza ttiimu ezivuganyizza mu mpaka zino olw’omutindo ogwoleseddwa. Ssaabalabirizi w’Ekkanisa ya Uganda, Kitaffe mu Katonda, Dr. Samuel Steven Kazimba Mugalu nga yeddira Mpindi era nga ye abadde omugenyi ow’enjawulo, yeebazizza nnyo Maasomoogi olw’okusiima empaka zino zibeewo, kubanga ziwa abavubuka omukisa ogw’okututumuka. Omutaka Nsamba Lubega Magandaazi Aloysius, omukulu w’ekika ky’Engabi Ensamba ategeezezza nti obuwanguzi obutuukiddwako bwa kubayambako okukumaakuma abazzukulu okwenyigira mu mirimu gy’ekika. Ye minisita w’Abavubuka, Ebyemizannyo n’Ebitone, Oweekitiibwa Ssaalongo Robert Sserwanga agambye nti empaka zino zijjumbiddwa mu nkola eyoleka obumu, ekyongedde empaka zino amaanyi. Omutaka yinginiya Allan Waliggo, omukulu w’ekika ky’Omutima Omusagi abakutte ekifo eky’okusatu, alabudde ebika ebirala nti byerinde Omutima Omusagi sizoni ejja. Ssentebe w’olukiiko oluteesiteesi lw’empaka z’Ebika by’Abaganda, Oweekitiibwa Haji Sulaiman Katambala era nga ye mwami wa Ssaabasajja ow’essaza lya Butambala yeebazizza bonna abalina kye bakoze okulaba ng’empaka zino zikomekkerezebwa mu mirembe n’omukwano. Abazannyi abasukkulumye ku bannaabwe mu kucanga endiba mu mpaka z’omulundi guno mubaddemu Isaac Mpagi ow’ekika ky’Enseenene; ono aweereddwa engule n’ensimbi enkalu. Allan Mugalu ow’ekika ky’Empindi era agucangira mu ttiimu ya NEC ye asinze okuzannya era naye aweereddwa engule n’ensimbi enkalu. Kiggundu Denis ow’ekika ky’Enkima era azannyira ttiimu ya Vipers yalondeddwa ng’omukuumi wa ggoolo asinze ku banne.Ttiimu y’Enjaza erondeddwa nga ttiimu esinze okukuuma empisa mu mpaka z’omwaka guno.